Los staatskaping, dit was ‘landskaping’, sê DAPres. Cyril Ramaphosa. (Foto: Jairus Mmutle/GCIS) Pres. Cyril Ramaphosa se onthulling, onder eed, dat die ANC se beleid van kaderontplooiing tot in die private sektor strek, is “enorm”. Dr. Leon Schreiber, die DA se woordvoerder oor staatsdiens en administrasie, sê dit is ŉ aanduiding dat die term “staatskaping” moontlik hopeloos onvoldoende is om die gevolge van die ANC se kaderontplooiing te beskryf. Ramaphosa sê in ŉ beëdigde verklaring wat in antwoord op die DA se hofsaak oor kaderontplooiing ingedien is, dat die “kaderontplooiingsbeleid geld vir … leierskap in belangrike instellings, insluitend in die private sektor”. “Die president van die ANC en van ons land het nou bevestig dat die beleid in die openbare en private sektor ingespan word om die doelwitte van sy party te dien,” sê Schreiber. “Die term ‘landskaping’ is dalk meer gepas as ‘staatskaping’ om te beskryf hoe die ANC die staat en private sektor gekorrupteer het.” Schreiber sê die president se verklaring is die begin van ŉ heel nuwe stryd in die DA se oorlog teen staatskaping. “Uit die notules van die ANC se nasionale kaderontplooiingskomitee wat die DA vroeër vanjaar blootgelê het, is dit duidelik dat die komitee by die aanstellings van minstens 84 verskillende staatsdepartemente en private instellings ingemeng het.” Die notules is net vir die tydperk tussen 2018 en 2021 en skets nie ŉ volledige prentjie nie. Die DA vra in ŉ afsonderlike hofaansoek dat die volledige rekords vir die afgelope dekade bekend gemaak word sodat gesien kan word watter aanstellings in die private sektor “op aandrang van Ramaphosa se ontplooiingskomitee gedoen is”. Die party sê voorts Ramaphosa se verklaring is ŉ aanduiding dat die DA moontlik afgekom het op die eerste bewyse van die “grootste rampokkeryset in die geskiedenis van Suid-Afrika”. “Indien, soos Ramaphosa onder eed verklaar, die ANC sy posisie as regerende party onbehoorlik gebruik het om senior aanstellings by private maatskappye te beïnvloed, sal dit die ANC in staat stel om te verseker dat daardie lojale kaders private maatskappye misbruik om geld, werksgeleenthede, tenders en ander gunste terug na die ANC te stuur,” sê Schreiber. Die DA wil nou ook vasstel of die beleid oor swart ekonomiese bemagtiging, “waarvan Ramaphosa die grootste begunstigde is”, gebruik word as ŉ dekmantel om ANC-kaders te ontplooi om “instellings in die private sektor te kaap”.